PSD și ALDE ar face majoritatea în Parlament și ar da guvernarea dacă la scrutinul din decembrie s-ar prezenta doar cei care, în acest moment, vor să voteze și știu cu cine să voteze. Astfel, un sondaj Kantar TNS, realizat la comanda USR, partidul lui Nicușor Dan, arată că PSD are 45 la sută, PNL - 25 la sută, USR - 10 la sută, ALDE - 7 la sută, UDMR - 5 la sută, PMP- 4 la sută și PRU - 1 la sută.

Atenție, aceste procente sunt calculate luând în considerare doar „opţiunile persoanelor care declară că sigur merg la vot şi că s-au decis cu cine să voteze, în procent de 56%”! Nehotărâții - în procent de 44 la sută -, dar și „lipirea” PNL de Dacian Cioloș în campanie (proiect anunțat de președintele Iohannis) pot schimba însă această situație.

Absenteismul la vot aduce PSD la guvernare

O prezență scăzută la vot ar avantaja în primul rând PSD, partidul cu organizarea cea mai bună și cu electoratul cel mai disciplinat dintre forțele politice care se prezintă la startul campaniei. Împreună cu ALDE, partidul-satelit care are șanse mari să intre în Parlament, PSD ar face majoritatea (52 la sută) și ar impune premierul. Deși acesta nu a fost anunțat oficial, voci din PSD l-au propus pentru această demnitate pe președintele partidului, Liviu Dragnea.

Prezentând azi rezultatele sondajului comandat de formațiunea sa, Nicușor Dan remarca faptul că „o prezență masivă” la vot ar răsturna calculele: „În momentul ăsta, PSD + ALDE nu ar avea nicio problemă să formeze guvernul. Însă, PSD a fost de multe ori în situaţia câştigătoare, chiar cu două săptămâni înainte de alegeri şi de multe ori prezenţa masivă la vot a răsturnat calculele dinainte. Eu sper să se întâmple acelaşi lucru”.

Sondajul a fost făcut telefonic

Sondajul a fost realizat în perioada 14-23 septembrie, prin metoda CATI, adică telefonic, pe un eşantion de 1001 persoane. Eroare este de maxim 3,2%.

